Business Hi-Tech

Laura Filimon: Angajarea candidaţilor slab pregătiţi oferindu-le salarii mari va produce efecte negative având în vedere că criteriile companiilor care intră acum în ţară şi vor să îşi deschidă centre de dezvoltare devin din ce în ce mai mari, pe când nivelul angajaţilor români stagnează sau creşte superficial.

Piaţa muncii suferă în conti­nua­re de un de­fi­cit de IT-işti, iar candidaţii profită de nevoia de forţă de muncă şi devin din ce în ce mai pre­tenţioşi. Ei au aşteptări salariale peste ni­velul competen­ţelor tehnice pe care le deţin, spune Laura Filimon, IT&C re­cruit­ment manager al firmei de recrutare Brains­potting. „Candidaţii sunt din ce în ce mai pretenţioşi, însă baza pentru care au ajuns să fie aşa devine din ce în ce mai şubredă. Piaţa se împarte în două categorii de candidaţi, cei care simt că e un val de dezvoltare acum şi îşi permit să plece de unde sunt şi să caute ceva mai atractiv, atât ca activităţi cât şi ca salariu, iar alţii sunt cei care au făcut parte din prima categorie în urmă cu câţiva ani şi acum aleg cu mare atenţie oferele din piaţă”, a explicat Laura Filimon. În opinia sa, aşteptările candidaţilor devin din ce în ce mai mari, iar nivelul cunoştinţelor tehnice rămâne acelaşi. Astfel, angajatorii sunt determinaţi de lipsa de forţă de muncă să ofere salarii mari candidaţilor, deşi ei nu au o pregătire suficient de bună. „Singurele aşteptări care ajung să fie flexi­bilizate sunt cele ale angajatorilor, care sunt nevoiţi să îşi ocupe rolurile cu persoane po­trivite în proporţie de 50-70% pe un salariu si­milar cu al cuiva care ar fi trebuit să fie 100% pregătit pentru jobul respectiv”, a mai spus ea. Într-adevăr, salariile oferite IT-iştilor sunt competitive pe piaţa forţei de muncă. Spre exemplu, un software junior câştigă salarii cuprinse între 1.000 şi 1.500 de euro, arată un studiu realizat recent de compania Brainspotting. Pentru nivelul middle, salariile pornesc de la 2.100 de euro şi pot să ajungă la 2.900 de euro.